নিজস্ব প্রতিনিধি : ঝিনাইদহ সদর উপজেলার যাদবপুর গ্রামে মনিরুল ইসলাম (৩২) নামের এক ব্যক্তিকে কুপিয়ে হত্যা করেছে দুর্বৃত্তরা। গতকাল বৃহস্পতিবার (০৪ অক্টোবর) রাত ১১ টার দিকে এ ঘটনা ঘটে। নিহত মনিরুল ইসলাম ওই গ্রামের নাসির হোসেন মন্ডলের ছেলে।নিহতের পিতা জানান, মনিরুল ইসলাম ঢাকায় ট্রাক চালায়। বৃহস্পতিবার বিকেলে সে বাড়িতে আসে। রাত ১১ টার দিকে বাড়ির পাশের চায়ের দোকান থেকে বাড়ি ফিরছিল মনিরুল ইসলাম। এ সময় দুর্বৃত্তরা তাকে এলোপাতাড়ি কুপিয়ে ফেলে রেখে যায়। তার চিৎকারে আশপাশের লোকজন ছুটে এসে তাকে উদ্ধার করে ঝিনাইদহ সদর হাসপাতালে নিয়ে গেলে চিকিৎসক তাকে মৃত ঘোষণা করেন।ঝিনাইদহ সদর থানার ওসি এমাদাদুল হক শেখ জানান, নিহত ব্যক্তির নামে ডাকাতির মামলা আছে। ধারণা করা হচ্ছে নিজেদের মধ্যে বিরোধের জের ধরে তাকে হত্যা করা হয়েছে। এ ঘটনায় জড়িতদের গ্রেফতারে অভিযান চলছে।